tweede kans Archives ~ Die Affêre
Tag Archives: tweede kans
Wat is geluk? Geluk is..dit klink nou kompleet soos daardie sê goed van die sewentigs..liefde is..😁, maar wat ís geluk?
Vir jou? Vir my? Ek is seker dit sal vir elkeen van ons verskillend wees.
Ek sit weereens op die strand. Ek is in ñ vreemde bui vandag. Eintlik al ñ rukkie. ñ Kennis se man is twee weke terug skielik dood. 44 Jaar oud. Jonk. Dit het my meer geruk as wat ek verwag het. Dit is asof ek voel dat daar te min tyd oor is.
Dit is asof ek méér wil leef as wat moontlik is. Dit laat my wroeg oor hoe ragfyn, sag, kwesbaar ons is.
My geliefdes bou ñ sandkasteel. My hart neem die prentjie voor my in. Myne.
Hiérdie is geluk.
Geluk. Is. Tevredenheid. Punt.
Dis diep binne jou. In jou donkerste chaos kan jy die oomblikke oproep en jouself daarin verloor. Jare van nou af sal ek my oë kan toemaak en hierdie oomblik kan herleef. Sal ek weer die seer stekie van liefde in my lyf voel.
Ons lewens is soos hierdie sandkasteel. Dit kan binne ń oogwink platgevee word. Watse keuses het ons? Ons kan dit los en maak of dit nooit gebeur het nie, of..ons kan hoër teen die sandduin opkruip en dit herbou. Mooier, groter, sterker.
Ons is besig met die herbou van ons sandkasteel. Daar is geen waarborg dat dit nie weer platgevee gaan word nie. Om die waarheid te sê is daar ñ waarborg dat iets dit definitief van vorm sál laat verander. Ék is nie bang vir bietjie konstruksie werk nie.
© 2014 – 2019, Annalize. All rights reserved.
Posted in Vrou Wees	Tagged dankbaar, Lewe, liefde, ouerskap, tweede kans